Document ID: /roh_data/filtered/fineweb-2-filterrobots_roh.jsonl.gz/15167

El è in dals filosofs che ha influenzà il pensar europeic en moda decisiva. Cun René Descartes (1596-1650) nascha ina nova furma d'argumentaziun ed ina nova maniera da separar il ver e segir da quai che è mo pussaivel e probabel. "Cogito ergo sum": quai è la furmla la pli curta da marcar sia revoluziun dal patratg.
Ses "Discours de la méthode" dal 1637 è in crap da chantun per la filosofia moderna. Cun Descartes entschaiva il domini dal patratg e da l'argumentaziun sur tut ils auters principis. Dentant el è era il bab dal dubi sco forza productiva e da l'idea d'ina morala provisorica.